Studiu comparativ privind clasificarea formelor de guvernământ: sisteme prezidenţiale, semiprezidenţiale şi parlamentare


Abstract

Regimurile democratice prezintă o diversitate notabilă, în funcţie de structura lor instituţională (putând fi definite, din această perspectivă ca prezidenţiale, semiprezidenţiale, parlamentare şi directoriale), de sistemele lor de partide (bipartidiste sau multipartidiste)  şi, nu în cele din urmă, de funcţionarea şi de randamentul lor. Prezentul studiu urmăreşte structurarea modurilor de guvernământ, cuprinzând şi un număr de anexe comparative, pentru a ilustra specificul fiecăreia dintre formele de guvernământ enunţate. 
În esenţă, forma de guvernământ  este definită de modul de raportare între organele de stat, în procesul de constituire şi exercitare a puterii (şi de modul în care puterile se controlează şi echilibrează reciproc).  În interiorul acestor tipuri de guvernământ există şi sub-tipuri, ale căror caracteristici vor fi detaliate, conform teoriilor recente. 
CUPRINS

1Abstract


3Consideraţii introductive


4Sistemul prezidenţial


7Tipul semiprezidenţial


10Sistemele parlamentare


12Concluzii


13Note bibliografice


14ANEXE





Consideraţii introductive

Indiferent de esenţa statului, care poate fi democratică sau dictatorială, forma de guvernământ poate să fie una din cele enunţate în titlu. Aceasta nu înseamnă că între esenţa statului (democratică sau dictatorială) şi forma de guvernământ nu există legături. Dimpotrivă, există legături extrem de strânse. De pildă, un stat democratic (un regim pluralist-constituţionalist) se poate mai bine realiza printr-o formă de guvernământ de tip republică parlamentară sau prezidenţială, în care toate organele sunt alese, decât prin monarhie constituţională, în care şeful statului, monarhul, nu este ales. Rămâne totuşi ca o realitate dovedită de experienţa istorică faptul că esenţa statului, democratică sau dictatorială, nu depinde hotărâtor de forma de guvernământ, întrucât viaţa a arătat că pot exista dictaturi în cazul unor republici, după cum există democraţii în cadrul unor monarhii.

Un număr de cercetători clasifică formele de guvernământ prin raportarea la variabila instituțională referitoare la modalitatea de alcătuire a executivelor
. Distincția mai clară este cea între executivele a căror investitură și putere derivă dintr-o alegere populară directă și executivele care sunt învestite și împuternicite de partide și de parlamente. Această distincție este dependentă de deosebirile existente între formele de guvernare prezidențiale și formele de guvernare parlamentare
. Trebuie adăugat că, în formele de guvernare semiprezidențiale, există un executiv dual: pe de o parte este președintele, care accede la această funcție / demnitate în urma alegerii populare directe, pe de altă parte primul ministru, care trebuie să stabilească și să mențină un raport de încredere cu Parlamentul – în interiorul căruia își caută și găsește o majoritate parlamentară formată din unul sau mai multe partide. Când există o alegere populară a șefului executivului sau, mai precis a președintelui și, ca în Israel, a primului ministru, formarea executivului este imediată. Cine câștigă alegerile devine automat şeful executivului, fără negocieri politice, fără medieri, fără transformări instituționale ulterioare, subsecvente procesului de negociere a majorității parlamentare. Un caz specific este cel al SUA, care au un model diferit de toate celelalte cazuri de alegere directă a șefului executivului. În SUA există acel filtru reprezentat de alegerile primare; în alte sisteme politice, chiar prezidențiale, candidaturile nu trebuie să treacă de un anumit filtru electoral-instituțional premergător procesului electoral național.

Rolul preşedintelui este diferit în interiorul formelor prezidenţiale, semiprezidenţiale şi parlamentare. În interiorul sistemelor semi-prezidenţiale există o varietate de subtipuri. Clasificarea poate fi privită din perspective diferite: utilizând ca referinţă funcţia prezidenţială sau referinţa guvernamentală (primul ministru). Unii cercetători nu utilizează conceptul de semi-prezidenţailism în favoarea altor categorii: sisteme prezidenţiale, sisteme cu dominanţă parlamentară, sisteme parlamentare cu corective prezidenţiale şi sisteme parlamentare cu preşedinţi simbolici. 

Sistemul prezidenţial
O astfel de variantă există în statele în care executivul reprezintă o ramură a puterii, separată şi egală cu legislativul. Cazul cel mai des citat în descrierea acestui tip este acela al SUA. Principalul decident, preşedintele, este ales de popor şi nu de legislativ, fiind simultan şef al statului şi al guvernului. Într-un astfel de sistem funcţionează principiul separaţiei puterilor în stat, însă membrii guvernului sunt selecţionaţi de preşedinte şi revocaţi tot de acesta, sunt responsabili în faţa şefului statului (având şi atribuţiile unui premier) şi nu a legislativului. Preşedintele poate ignora total opiniile membrilor cabinetului său în stabilirea unei politici aceştia fiind, într-un anume sens, un gen de asistenţi ai săi. În cazul american, nici preşedintele şi nici membrii guvernului nu pot fi membri ai legislativului (parlamentari). Preşedintele este responsabil în faţa Constituţiei şi a naţiunii, nu în faţa parlamentului. Preşedintele SUA reprezintă, în teoria constituţională, chintesenţa tuturor puterilor executive şi toate agenţiile guvernamentale (unde persoanele de conducere pot fi selectate de preşedinte) sunt responsabile în faţa lui. Activitatea preşedintelui este limitată de Constituţie, structura parlamentară are capacitatea de a limita politicile preşedintelui (mai ales în cazul „guvernării divizate” când partidul care a dat preşedintele nu are şi majoritatea în legislatură); Curtea Supremă poate declara neconstituţionale actele preşedintelui, dacă este acest lucru se impune. De asemenea legislativul îşi poate exercita impeachment-ul, în cazul unor situaţii de trădare sau de gravă excedere a limitelor constituţionale de către preşedinte. Sistemul prezidenţial a reprezentat un model de urmat –  mai ales cu începere din deceniile 6 şi 7 ale secolului trecut  - pentru mai multe ţări din America Latină, Asia şi Africa, însă multe dintre acestea au utilizat sistemul pentru a căuta punerea în fruntea statului a unor personaje concentrând întreaga putere (şi rezultând prin urmare formule degenerate, raportat la respectarea separaţiei puterilor în stat). 
Un sistem prezidenţial produce, în grad rezonabil, securitate şi stabilitate guvernamentală; din perspectiva eficienţei legislative, pentru că şeful executivului şi membrii legislativului sunt aleşi în procese electorale separate, este posibil ca primul să aibă o altă culoare politică decât majoritatea parlamentară. Acest lucru poate conduce la dezacorduri politice la nivelul de sus al regimului politic, în special în ceea ce priveşte colaborarea şefului statului cu membrii legislativului (respectiv cu majoritatea parlamentară) pe chestiuni de politică internă. Dacă preşedintele introduce proiecte de lege care nu sunt pe placul Congresului, acesta poate să le amâne, să le schimbe, să le respingă, în aşteptarea unor texte care să-i fie convenabile spre a fi aprobate. Dacă Congresul adoptă proiectele de lege cu care preşedintele nu este de acord sau amendează proiectele de o manieră considerată de preşedinte ca fiind inacceptabilă faţă de proiectul său iniţial, acesta poate recurge la dreptul său de veto, care poate fi total sau parţial. Congresul poate trece peste dreptul de veto, însă cu o majoritate calificată de două treimi în Senat, o majoritate foarte greu de obţinut. 
În condiţiile unei „guvernări divizate” (în care partidul preşedintelui nu are majoritatea în cele două camere ale Congresului) dificultatea procesului decizional poate fi depăşită fie într-o manieră „clientelară” sau într-o manieră retorică. În prima variantă, utilizând resursele la aflate la dispoziţie, preşedintele va încerca să tranzacţioneze pentru obţinerea voturilor în Congres din partea unei minorităţi non-ostile din interiorul partidului majoritar (şi, de regulă, acest model al preşedinţilor sprijiniţi de o majoritate a partidului de provenienţă şi de o minoritate din celălalt partid s-a dovedit un mecanism funcţional). Utilizarea căii retorice poate fi o soluţie pentru preşedinţii dotaţi cu elocinţă şi carismă – un astfel de preşedinte va încerca să convingă cetăţenii să facă presiuni asupra reprezentanţilor lor în Congres pentru a-şi susţine preşedintele pe care cetăţenii înşişi l-au ales. 
În analizarea acestui fenomen al guvernării divizate s-au emis opinii pornind de la două tipuri de raţionamente – cei care privesc favorabil fenomenul spun că o astfel de guvernare evită concentrarea de putere într-o singură instituţie, aşa cum  şi-au dorit „părinţii fondatori”
. Însă guvernarea poate fi divizată nu numai la nivel federal ci şi la nivelul statelor. Dacă alegătorii nu ar fi dorit o guvernare divizată, atunci nu ar fi împărţit votul între candidatul la preşedinţie sau la funcţia de guvernator al unui partid şi candidaţii pentru Congres din alt partid. Deşi procentajul celor care îşi împart votul nu trebuie să fie neapărat mare (în jur de 15%  este suficient), datorită defazajului temporal şi duratei diferite a mandatelor senatoriale, prezidenţiale şi pentru Camera Reprezentanţilor rezultatele votului pot uşor conduce la divizarea guvernării. Din perspectiva concentrării puterii se poate asuma că o astfel de situaţie evită concentrarea puterii; din perspectiva eficienţei şi a responsabilităţii însă, Preşedintele şi Congresul fiind într-o zonă gri a conflictului / compromisului / colaborării vor face greu de apreciat, de către votanţi, pe cine trebuie să laude / să critice pentru politicile aplicate; şi fără sancţiuni politico-electorale imediate acest model se poate perpetua, cu toate disfuncţionalităţile inerente.  Mai trebuie menţionat că o guvernare divizată îl poate conduce pe preşedinte spre acţiuni prin care să-şi depăşească atribuţiile.
Tipul semiprezidenţial

În arhitectura instituţională a unui regim semi-prezidenţial guvernarea este astfel construită încât să păstreze avantajele prezidenţialismului cu evitarea defectelor parlamentarismului. „Semiprezidenţialismul nu este nici prezidenţialism temperat, nici parlamentarism potenţat”
.  Este o formă de guvernare de-sine-stătătoare, deşi există opinii care-l integrează ca sub-tip în modelul prezidenţial. 
Într-un astfel de sistem preşedintele este ales direct de către electorat şi nu poate fi demis de parlament, cu excepţia punerii sale sub acuzare. Preşedintele este parte a executivului, în unele circumstanţe fiind co-participant, alături de primul ministru, la exercitarea puterii. Deşi nu deţine exclusiv puterea executivă, are atribuţii certe în exercitarea puterii (apărare, politică externă, poate face observaţii pe proiecte de lege, poate numi în anumite funcţii, cu acceptul legislativului). 
Primul ministru este numit de preşedintele republicii, dar trebuie să obţină încrederea unei majorităţi parlamentare. Primul ministru are o dublă responsabilitate: în faţa preşedintelui republicii şi a parlamentului; primul-ministru poate cere dizolvarea parlamentului şi în unele condiţii să obţină acest lucru. 
Preşedintele poate refuza dizolvarea  parlamentului – în condiţiile în care un premier propus nu are o majoritate necesară – poate numi un alt candidat de premier, sau poate accepta dizolvarea parlamentului (dar nu mai mult de o singură dată pe an). Un prim ministru cu o majoritate confortabilă nu va cere dizolvarea parlamentului, iar un preşedinte care ştie că nu se bucură de o majoritate parlamentară favorabilă nu va înlocui premierul şi nici nu va dizolva parlamentul dacă ştie că o nouă chemare la urne va reproduce tot o variantă de parlament cu o majoritate ostilă. Mai mult, demiterea unui premier cu majoritate parlamentară şi, ulterior, dizolvarea parlamentului de către preşedinte riscă să genereze tot o situaţie de tipul ante, caz în care şeful statului ar suferi o înfrângere politică semnificativă şi prin urmare şi o pierdere de prestigiu. Ca şi în cazul prezidenţialismului şi în semiprezidenţialism alegerile separate pot cauza rezultate diferite, între acestea şi un preşedinte ales de o majoritate diferită de culoarea politică a majorităţii din Parlament. Situaţiile de acest tip impun coabitarea – parţial asemănătoare guvernării divizate din sistemele prezidenţialiste. 
Coabitarea impune şi elemente personale (ambiţiile celor doi lideri care se confruntă, liderul majorităţii / premierul v preşedinte) dar şi elemente de natură politică. Coabitările pot fi conflictuale şi non-conflictale.  Un premier cu majoritate parlamentară, chiar şi în cazul în care majoritatea parlamentară nu coincide cu majoritatea prezidenţială, va putea funcţiona, fiind astfel în avantaj faţă de preşedinte. La nivel subiectiv, un preşedinte care doreşte să fie reales nu va forţa coabitarea în favoarea sa, pentru a nu ostiliza majoritatea celor care au ales o altă majoritate parlamentară decât culoarea sa politică. În egală măsură, un premier care doreşte un mandat complet eficient (sau o eventuală candidatură la preşedinţie), nu va forţa situaţia, pentru a nu produce paralizie politico-instituţională (caz în care şi partidul său ar recepta efectele negative). În semiprezidenţialism primul ministru este în avantaj faţă de preşedinte datorită majorităţii parlamentare. 
Pentru a exemplifica, în Franţa a existat coabitare între 1986-1988, între 1993-1995 şi din nou în 1997, când în fruntea guvernului a venit Lionel Jospin, prin voinţa politică a unei majorităţi alta decât cea prezidenţială. În alte cazuri, cum este acela al Portugaliei, coabitarea între un preşedinte socialist şi un premier social-democrat (de centru-dreapta în această ţară) a înregistrat perioade foarte lungi (nouă ani). Urmând o anumită conduită a compromisului necesar, majorităţile parlamentare nu întotdeauna sunt total ostile preşedinţilor de altă nuanţă (Polonia în mandatul lui Walesa). Prin urmare, se consideră că formele semi-prezidenţiale de guvernare pot garanta stabilitatea executivelor şi o eficienţă a funcţionării chiar superioară formulelor prezidenţiale. 
Revenind la Franţa, în această ţară schimbările constituţionale au condus de la o formulă de republică parlamentară spre o republică semiprezidenţială. În 1946 gaulliştii au dorit un sistem de tip SUA, comuniştii un sistem în care întreaga putere să revină Adunării Naţionale; majoritatea electoratului a votat în favoarea unui sistem parlamentar.  Prin articolul 48 al Constituţiei Republicii a IV-a miniştrii aveau responsabilitate colectivă în faţa legislativului pentru politica generală a guvernului (şi fiecare ministru responsabilitate individuală pentru mandatul ministerial). Legislativului i s-au garantat suficiente puteri pentru a diminua dramatic eficienţa guvernului. Lucrurile au devenit şi mai complicate prin guvernările de coaliţie: între 1945-1958 Franţa a avut nu mai puţin de 22 de guverne la care au participat peste o duzină de partide, în diverse formule politice (cel mai adesea conflictuale). Republica a V-a franceză a venit cu corective  care au dus la o restrângere a puterii legislativului asupra executivului. Puterile legislativului au fost definite cu atenţie, pentru a restrânge posibilităţile de a demantela guvernele. Constituţia celei de-a V-a Republici a reprezentat în bună măsură o amalgamare a sistemelor prezidenţial şi parlamentar.
Similarităţi cu sistemul prezidenţial: legislativul şi executivul sunt separate, dar separaţia nu este la fel de netă ca în SUA. Preşedintele are puteri crescute faţă de Republica a IV-a (numeşte în unele funcţii, are puteri speciale în cazuri de urgenţă / criză, poate dizolva legislativul şi provoca referendumul sau alegerile dacă executivul nu-şi poate exercita rolul; are responsabilităţi crescute în politica externă, unde acreditează ambasadori, negociază şi ratifică tratate; nu poate fi demis de parlament, dar nici nu poate demite premierul; joacă un rol regulat şi permanent în afacerile guvernamentale, prezidând şedinţele Consiliului de Miniştri etc.).
Similarităţi cu sistemul parlamentar: legislativul poate da jos guvernul, însă în condiţii mai bine definite; premierul numit de preşedinte trebuie să aibă acceptul Adunării Naţionale (majoritatea parlamentară este esenţială); premierul şi guvernul său sunt responsabile în faţa legislativului pentru politicile operaţionalizate. 
Pentru Europa de Est, inclusiv atunci când este citată şi România, unii cercetători folosesc formula de „semi-prezidenţialism parţial”
, în vreme ce alţii preferă termenul de „sisteme parlamentare cu corectiv prezidenţial”.  Acest „corectiv prezidenţial” este dependent de legitimitatea populară a persoanei care ocupă funcţia de şef al statului, putând avea o intensitate mai mare (când preşedintele are o coabitare non-conflictuală cu un premier susţinut de o majoritate parlamentară similară culorii politice care a dat preşedintele). În celelalte situaţii „corectivul prezidenţial” la sistemul parlamentar este mai degrabă modest
.  
Sistemele parlamentare
Ca o primă şi fundamentală caracteristică se observă lipsa unei separaţii stricte între ramurile executivă şi legislativă ale puterii; legislativul este sursa puterii executivului astfel încât, la 1867, Walter Bagehot se referea la cabinetul britanic ca la o „comisie a legislativului”. Executivul este indirect responsabil în faţa electoratului fiind responsabil în faţa legislativului; între mijloacele de control al Parlamentului asupra Executivului figurează şi retragerea încrederii (moţiunea de cenzură sau no confidence vote). Problema clasică a formelor parlamentare se referă chiar la guvern, la stabilitatea şi eficacitatea decizională a acestuia. Dacă guvernul este expresia majorităţii unui singur partid, atât în sistemele bipartitidiste dar şi în sistemele multipartidiste moderate, atunci problemele legate de durata mandatului sunt mai puţine decât în cazul guvernelor de coaliţie generate de sisteme de partide fragmentate. Totuşi, durata de funcţionare este in funcţie de mandatul primului ministru. Miniştrii pot să aibă un mandat pe parcursul unui ciclu electoral complet sau, ca în cazul britanic (unde există o rotaţie considerabilă a personalului ministerial) mai restrâns, fără a fi afectată stabilitatea guvernamentală în ansamblu. 
În sistemele multipartidiste instabilitatea poate să aibă repercusiuni asupra executivului, din chiar momentul constituirii; natura coaliţiilor afectează şi politicile guvernului. Dacă o schimbare de guvern intervine în interiorul aceluiaşi ciclu electoral, schimbul trebuie ratificat cu un vot de încredere, ca în Italia; în alte sisteme, va fi numit un nou premier care va realiza o remaniere cuprinzătoare pentru a susţine nevoia de schimbare. Formele parlamentare de guvernare au – din punct de vedere democratic – avantajul unei mai mari reprezentativităţi şi flexibilităţi, dar sunt şi mai expuse instabilităţii. Din acest motiv au nevoie de ceea ce s-ar putea numi „mecanisme de stabilizare”, altele decât cele furnizate de modificările legislaţiei electorale. Fără astfel de mecanisme, stabilitatea guvernamentală este extrem de fragilă (ca în Italia în perioada 1945-1966, când s-au rulat 54 de guverne, cu o durată medie  de funcţionare de aproximativ 10,5 luni). Aceste mecanisme pot diferi de la un sistem parlamentar la altul; unul dintre acestea, şi poate şi cel mai eficient, este reprezentat de votul de neîncredere constructiv, apărut în Germania
 şi apoi importat şi în alte sisteme parlamentare (cazul Spaniei
). În mod evident, în lipsa unor condiţii politice favorabile (sistem multipartidist moderat şi competiţie politică bipolară centripetă) nici acest mecanism nu este foarte eficient în asigurarea stabilităţii. În Germania votul de neîncredere pentru cancelar (în Spania pentru preşedintele guvernului) trebuie exercitat deschis de o majoritate absolută, fiind urmat la câteva zile de un alt vot, tot de o majoritate absolută, care va conferi această funcţie unei alte persoane – în cazul în care această majoritate nu va exista, urmează dizolvarea parlamentului sau o fază tranzitorie de putere excepţională pentru şeful guvernului căruia anterior i se refuzase continuarea mandatului. Un mecanism de acest fel acţionează ca pârghie de descurajare pentru partidele înclinate să declanşeze crize de guvern pentru obţinerea unor avantaje specifice (în principal funcţii şi poziţii politice). Fiind un mecanism excepţional, votul de neîncredere constructiv a fost utilizat de puţine ori (în Germania în 1972 şi în 1982, în Spania în 1980 şi 1987). 

Între evoluţiile negative care pot interveni în sistemele de acest tip enumerăm: controlul exagerat al executivului asupra majorităţii parlamentare care poate duce la excese decizionale; guvernarea prin decrete (sau alte acte excepţionale) - apanajul guvernelor parlamentare slabe care, printr-o astfel de metodă fie pot forţa menţinerea componenţei majoritare, fie caută să împiedice acţiunile parlamentare generate de obstrucţiile opoziţiei şi chiar ale unor grupări din interiorul majorităţii. În general, însă, cea mai bună modalitate de a preveni degenerările o furnizează arhitectura instituţională şi constituţională, conjugată cu sistemul de partide.  

Concluzii

Clasificarea formelor de guvernământ în prezidenţiale, semiprezidenţiale şi parlamentare are la bază certe definiri conceptuale, a căror utilitate variază în funcţie de referenţialul analizei. Distincţia fundamentală între aceste categorii este dependentă de relaţiile existente între executiv, legislativ şi preşedinte (unde este cazul). Cele mai multe dintre studiile comparative folosesc astfel de clasificări pentru a analiza modul în care se formează executivele pe baza majorităţilor parlamentare, tipurile de executiv existente şi durata de funcţionare, atribuţiile preşedintelui. Prin constituţiile adoptate, fiecare naţiune îşi alege propriul model pe baza căruia sunt organizate instituţiile fundamentale (executive, legislative şi judecătoreşti).  În sistemele parlamentare şeful executivului nu este ales direct ci de către legislativ; fuziunea legislativ-executiv generând mai multă disciplină politică a partidelor, votul parlamentar fiind în acord cu poziţia partidului. În sistemele prezidenţiale această disciplină este mai relaxată, impunând forme de colaborare între preşedinte şi legislativ. În sistemele hibride (semi-prezidenţiale) executivul rezultat din majoritatea parlamentară împarte certe atribuţii cu preşedintele republicii. Şi în sistemele prezidenţiale ca şi în cele parlamentare şeful executivului poate fi înlăturat de către legislativ, fie prin votul de neîncredere (moţiune de cenzură) fie prin impeachment.  În unele sisteme parlamentare, pentru a preveni degenerări ale sistemului de guvernământ în funcţie de interesele partizane, funcţionează mecanisme de stabilizare.    

ANEXE

ANEXA I

Clasificarea sistemelor funcţie de alegerea şi atribuţiile şefului statului

	Sisteme prezidenţiale
	Sisteme semi-prezidenţiale
	Republica parlamentară

	Preşedintele este şi şef al executivului, are un  mandat „tare”, este independent de legislativ (Parlament, Congres etc.).

Sunt 40 de astfel regimuri prezidenţiale (între care SUA, Mexic, Brazilia, Argentina, Chile, unele ţări africane etc.)


	Un preşedinte ales direct (prin vot popular) dar cu mandat „slab” care cel mai adesea împarte puterea executivă cu legislativul, care numeşte / acordă mandat de încredere guvernului şi primului-ministru. 

Sunt 55 de astfel de regimuri semi-prezidenţiale (între care Rusia, Franţa, Kenya, Taiwan, Pakistan, Haiti ş.a.m.d.)
	În republicile parlamentare Şeful statului are un rol ceremonial în mare parte, cu puteri executive extrem de limitate (contrabalansând eventuale derive ale executivului în situaţii deosebite). 

În lume există 49 de state cu un sistem de guvernare de acest fel (Austria, Italia, Irlanda, Islanda, Portugalia, Finlanda, Elveţia, Samoa şi Germania)


ANEXA II
	Regimuri prezidenţiale
	Regimuri parlamentare

(M-monarhie, R – republică)

	Afghanistan, Angola, Argentina


Benin, Bolivia, Brazilia, Burundi


Chile, Colombia, Comoros, Rep. Congo, Costa Rica, Coasta de Fildeş, Cipru


Djibouti, Dominica


Ecuador, El Salvador 

Filipine

Guinea Ecuatorială
Ghana, Guatemala, Guinea, Guyana


Honduras
Indonesia


Kenya, Rep.Korea


Liberia


Malawi, Maldives, Mexic


Nicaragua, Nigeria


Palau, Panama, Paraguay, Philippines


Seychelles, Sierra Leone, Singapore, Sudan


Tajikistan, Turkmenistan


Uganda, USA, Uruguay, Uzbekistan


Venezuela
	Albania (R), Andorra (M), Antigua şi Barbuda (M), Australia (M)


Bahamas (M), Bahrain (M), Bangladesh (R), Barbados (M), Belgia (M), Belize (M), Bhutan (M)


Cambodgia (M), Canada (M), Cehia(R)

Danemarca (M)
Estonia (R), Ethiopia (R)


Germania (R), Grecia (R), Grenada (M)
 

India (R), Iraq (R), Israel (R), Italia (R)
Jamaica (M), Japonia (M), Jordania (M)


Kuwait (M)


Laos PDR (R), Latvia (R), Liban (R), Lesotho (M), Liechtenstein (M), Luxembourg (M)


Malaysia (M), Malta (R), Mauritius (R), Moldova (R), Morocco (M)

Marea Britanie (M)


Noua Zeelandă (M), Norvegia (M)

Olanda (M)


Pakistan (R), Papua Noua Guinea (M)


St Kitts & Nevis (M), St Lucia (M), St Vincent & the Grenadines (M), Samoa (R), Solomon Islands (M), Spania (M), Swaziland (M), Suedia (M)


Thailanda (M), Trinidad & Tobago (R), 

Tuvalu (M)


Ungaria(R)

Vanuatu (M)


	State cu sisteme semiprezidenţiale 



	Algeria

 Burkina Faso

 Democratic Republic of the Congo (Congo-Kinshasa)

 Djibouti

 Egypt

 France

 Georgia

 Guinea-Bissau

 Guyana

 Haiti

 Kyrgyzstan

 Madagascar

 Mali

 Mauritania

 Niger

 Palestine

 Portugal

 Russia

 Romania

 São Tomé and Príncipe

 Senegal

 Syria

 Taiwan 

Tajikistan

 Tunisia

 Ukraine




ANEXA III  - tipuri diverse de sisteme de guvernământ
	IRLANDA
	
	Şeful statului
	Şeful executivului

	
	Restricţii / calificări

Mod. de alegere:

Durata mandatului:

Iniţiativă legislativă

Veto legislativ:

Numirea judecătorilor
	Preşedinte 

Toţi cetăţenii peste 35 ani

Direct de electoratul irlandez, prin STV
Limitare la două mandate

Nu

Nu, dar poate activa referendumul pe unele iniţiative sau supune atenţiei Curţii Supreme

Nu


	Prim-ministru

Membru al Parlamentului

Majoritatea membrilor Camerei Inferioare

Nedefinit 

Ca membru al Parlamentului

Nu

Nu




Irlanda este o republică parlamentară, cu un Preşedinte ales direct dar cu un mandat ceremonial (între 1936 şi 1949 fiind dominion Irlanda a avut şi preşedinte şi Suveran). 

	RF Germania
	
	Şeful statului
	Şeful executivului

	
	Restricţii / calificări

Mod. de alegere:

Înlocuire / demitere

Durata mandatului:

Iniţiativă legislativă

Veto legislativ:

Numirea judecătorilor
	Bundespräsident (preşedintele Federaţiei)

Cetăţean german în etate de peste 40 de ani

Convenţia federală formată din delegaţiile landurilor şi parlamentelor landurilor, cu majoritate absolută

Impeachment, majoritatea Parlamentului Federal

Limitare la două termene a câte 5 ani fiecare

Nu

Da, sau solicită Curtea Supremă

Nu


	Cancelarul

Membru al Parlamentului

Lider al partidului majoritar sau al coaliţiei de guvernare majoritare

Pierderea alegerilor

Nedefinit

Ca membru al Parlamentului

Nu

Da, cu aprobarea Parlamentului




	Republica Sud-Africană (post-apartheid)
	Şeful statului
Şeful guvernului

	Restricţii / calificări

Mod. de alegere:

Înlocuire / demitere

Durata mandatului:

Iniţiativă legislativă

Veto legislativ:

Numirea judecătorilor
	Preşedinte

Membru al Parlamentului

De către Parlament

Impeachement – majoritatea parlamentului

Nu mai mult de două mandate (a câte 5 ani fiecare)

Da, ca membru al Parlamentului

Nu – doar Curtea Constituţională

Nu, este atribuţia Parlamentului


***RSA combină, prin Constituţia din 1996, parlamentarismul de tip Westminster cu caracteristici ale sistemului prezidenţial din SUA. Cu toate acestea, nu se aseamănă cu semi-prezidenţialismul francez. Preşedintele este prim-ministru şi membru al Parlamentului, puterile însă sunt restrânse de Curtea Constituţională.

	Confederaţia Helvetă
	Şeful  Statului
Şeful Guvernului

	Restricţii / calificări

Mod. de alegere:

Înlocuire / demitere

Durata mandatului:

Iniţiativă legislativă

Veto legislativ:

Numirea judecătorilor
	Nu există un şef al statului sau un şef al Executivului – preşedintele Confederaţiei este „primus inter pares” în Consiliul Federal. Poziţia este rotativă, cu un termen de 1 an. 

Neaplicabile

De către membrii Adunării

Pierderea alegerilor

Nedefinit 

Da – există şi varianta referendumului (democraţia directă)

Nu

Nu


***Confederaţia Helvetă este un caz special, ca sistem de guvernare – nu poate fi caracterizată ca fiind prezidenţială, semiprezidenţială sau parlamentară (ca formă definită de guvernământ). Totuşi, având în vedere predominanţa Parlamentului poate fi considerată ca republică parlamentară. Este una dintre cele mai vechi şi mai stabile republici parlamentare din lume (de la 1802). Nu există un şef de stat sau de guvern, există un consiliu al miniştrilor (similar oarecum guvernelor „de cabinet”). Preşedinţia se schimbă anual  între membrii acestui Consiliu (rotaţie, colegialitate). 

	Republica Franceză 
	Şeful statului 
	Şeful Guvernului 

	Restricţii / calificări

Mod. de alegere:

Înlocuire / demitere

Durata mandatului:

Iniţiativă legislativă

Veto legislativ:

Numirea judecătorilor
	Preşedinte

Cetăţean francez în etate de peste 50 de ani

Direct, sistem electoral în două tururi

Impeachement – de către Parlament

5 ani, fără limite cumulative

Da, dar cu trecerea proiectelor prin Adunarea Naţională

Nu, dar poate retrimite la Parlament proiectele, sau poate utiliza referendumul sau „consiliul constituţional”

Da, cu acceptul cabinetului
	Prim-ministru

Membru al Parlamentului

Nu, e liderul partidului cu cea mai bună reprezentare în parlament. Numit de Preşedinte.

Doar Parlamentul (Preşedintele nu poate demite premierul)

Nedefinit 

Da

Nu

Nu


*** Franţa e situată între regimul prezidenţial şi cel parlamentar, fiind caracterizată deseori ca „republică semi-prezidenţială”. Comparativ cu preşedintele RFG sau al Irlandei, preşedintele francez are un mandat „tare”, dar mai slab decât cel al preşedintelui SUA. Preşedintele este cel care numeşte primul-ministru, însă persoana numită trebuie să fie liderul partidului cu cel mai mare de mandate din Parlament. Uneori preşedintele şi primul ministru pot proveni din partide separate, fenomen care a impus instrumentul „coabitării”, însă această situaţie face în general mai „slab” mandatul preşedintelui. Criticii sistemului opinează că poate produce instabilitate şi conflict politic - preşedintele putând avea anumite preocupări / obiective politice iar premierul cu totul alte priorităţi. 

	Noua Zeelandă


	
	Şeful statului


	Şeful executivului

	
	Restricţii / calificări

Mod. de alegere:

Înlocuire / demitere

Durata mandatului:

Iniţiativă legislativă

Veto legislativ:

Numirea judecătorilor
	Monarhul  

Non-catolic, necăstorit cu o catolică, 

moştenitorii de gen masculin au întâietate

moştenire ereditară

abdicare 

pe viaţă

nu

nu


	Guvernatorul

Nu, de regulă însă rezident al ţării.

Numit de suveran la propunerea premierului

Suveranul, la propunerea premierului

Nedefinit, uzual 6 ani

Nu

În unele condiţii

La propunerea primului-ministru
	Primul ministru

MP, numit de Guvernator ca expresie a majorităţii Parlamentare

Niciunul, este liderul partidului majoritar din parlament

Votul caucusului (partid), înlocuit de parlament (în caz de condamnare / acuzare)

Corespunzător ciclului electoral

Da, în calitate de MP

Nu

Da, prin propunerile făcute guvernatorului


	Statele Unite ale Americii
	Şeful statului                                    Şeful guvernului 

	Restricţii / calificări

Mod. de alegere:

Înlocuire / demitere

Durata mandatului:

Iniţiativă legislativă

Veto legislativ:

Numirea judecătorilor
	                          Preşedintele SUA

Nu mai puţin de 35 de ani, cetăţean american care să fi fost rezident în SUA cel puţin 14 ani înainte de alegeri

Majoritatea în colegiul elector, majoritate determinată de votul „state-by-state”

Impeachement cu votul a 2/3 din membrii Congresului, după care urmează procesul şi condamnarea sau demisia. 

Maxim două mandate a 4 ani fiecare.

Da, dar iniţiativele trebuie aprobate în Congres.

Da, dar veto-ul poate fi întors de votul a 2/3 din Congres. După trecerea prin Congres doar Curtea Supremă poate revoca legile. 

Nu, dar recomandă spre aprobare Congresului 




***Statele Unite prezintă cel mai vechi, cel mai stabil şi totodată cel mai bun exemplu de republică federală, constituţională, cu sistem prezidenţial. Statele componente ale Federaţiei au fiecare propriul Guvernator şi un guvern federal, condus de Preşedintele SUA, care are puteri executive depline. Suporterii modelului american de checks and balances argumentează cu faptul că sistemul acesta cuprinde o clară diviziune a puterilor între Preşedinte, Curtea Supremă şi Congres. Criticii reproşeză mandatul „imperial” al preşedintelui SUA şi modul adeseori nedemocratic în care este ales, datorită naturii federale a sistemului (care poate permite alegerea unui preşedinte care nu are majoritatea votului popular – cazul alegerilor din anul 2000. 
� Alan Siaroff, Comparative presidencies: The inadequacy of the presidential, semi-presidential and parliamentary distinction, European Journal of Political Research 42: 287–312, 2003


� Lijphart, A. (1992). introducerea la A. Lijphart (ed.),Parliamentary versus presidential government. Oxford: Oxford University Press, p. 1–27.


� Sergio Fabbrini, Il presidenzialismo degli Stati Uniti, ed. Laterza, 1993 





� Gianfranco Pasquino, Curs de ştiinţă politică, Institutul european 2002, p 237 şi passim


� Crawford, Keith  East Central European politics today, Manchester: Manchester University Pres, 1996


� Alan Siaroff, op.cit. p.308


� konstruktives Misstrauensvotum, prin art. 67 si 68 din Grundgesetz für die Bundesrepublik Deutschland, Legea fundamentală a Republicii Federale Germania


� în Constituţia Spaniei nu apare formula ca atare, precum în constituţia germană, însă sunt două art. 113 şi 114 care definesc moţiunea de cenzură asemănător  modelului german

